
  TALLINNA ELANIKUKS REGISTREERIMISE PROBLEMAATIKAST
 ARUANNE

 Tallinna elanike uuring

Mai-juuni 2006
Uuringu eesmärgist

Iga asumi tulubaas moodustub suures osas antud asumi elanike arvust. Selle suurusest sõltub aga võimaluste struktuur ja avalike teenuste kvaliteet, mida antud asumi võimud saavad arendada.  Elanike arv antud asumis võib olla nii aktiivne kui ka passiivne. Aktiivne tähendab inimeste aktuaalsest arvu, kes on ennast registreerinud rahvastikuregistris ja passiivne tähendab,  kui palju on antud asumi territooriumil neid inimesi, kes küll elavad antud asumis (kas lühiajaliselt või ka pikaajaliselt), kuid ei ole end antud asumi elanikuks registreerinud. 

Lisaks sellele mõjustavad antud asumi heaolu ka need inimesed, kes küll ei ela antud asumi territooriumil, kuid tarbivad selle asumi infrastruktuuri väga intensiivselt. Selleks on asumit ümbritsevad satelliitasumid (nn, magalad).  Asumi passiivse elanikkonna  suurus võib asumi jaoks kujuneda suureks probleemiks, kui registreerimata elanikkonna hulk on liiga suur, sest koormus infrastruktuurile ja teenuste kasutamise intensiivsusele ületab asumi tulubaasi võime sellega toime tulla. Selle konflikti reguleerimiseks eksisteerib mitmeid meetmeid. Üks ja lihtsamatest võimalustest on asumis elava püsiva passiivse elanikkonna motiveerimine enese asumi elanikuks registreerimiseks. 

Tallinna linn seisab silmitsi kirjeldatud probleemidega. See moodustabki ka käesoleva uuringu probleemi, mis keskendub inimeste registreerimisele Tallinna elanikuks. Sotsioloogilise uuringu eesmärgiks on välja selgitada, millised on  inimeste stereotüübid Tallinna elanikuks registreerimisel/mitteregistreerimisel ja mida võiks edaspidi uutmoodi teha või jätkata senise teavitus- ja reklaamikampaaniatega. 

Käesolev uuring ei ole statistiline, vaid kvalitatiivne, mis võimaldab välja selgitada olulisimad stereotüübid, mis aitavad probleemi mõista elanike vaatenurgast käsitletuna.  Seetõttu puuduvad aruandest ka statistiline materjal ja vastavasisulised graafikud. Aruanne keskendub olemasolevate stereotüüpide väljaselgitamisele.
Uuringu hüpoteesid:

1. See, et osa Tallinna inimesi ei registreeri end elanikuks, on tingitud sellest, et nad ei tunneta selleks isiklikku vajadust. Mitteregistreerimine seostub vabaduse tunnusena turumajanduslikus demokraatlikus ühiskonnas. Kuid selline lähenemine toetub  ainult ühele demokraatia aspektile – liberaalsusele. 

2. Väga suur osa inimesi ei ole informeeritud seisukohtade muutumises elanikkonna registreerimise küsimuses ning selle sisus.
3. Elanikuks registreerimise kampaania ei tekita Tallinna elanikes vastumeelsust, vaid on informeerimise vahendiks.

4. Informatsiooniallikate seast ei saa eristada ühtki domineerivat kanalit, mida kasutades saaks teha elanikuks registreerimise kampaania. Kampaania peab olema kompleksne, sest sihtgrupid, kellele oma sõnumit saata, on väga erinevad oma meediakasutuse iseloomu poolest.      

Uuringu korraldusest

Ajavahemikul 20. mai kuni 8.juuni 2006.aastal viis sotsiaal- ja turu-uuringute firma Saar Poll läbi uuringu, mille eesmärgiks oli selgitada, milliste probleemidega puutuvad inimesed kokku Tallinna elanikuks registreerimisel, mis neid ajendab seda tegema, mis neid takistab selles, milliste stereotüüpidega on tegu antud teemaga seoses. 

Eesmärgi täitmiseks peeti otstarbekaks kasutada kahte uurimismeetodit. Ühelt poolt fookus-gruppide korraldamist ja teisalt individuaalintervjuude tegemist inimestega, kes on viimase aasta jooksul ennast Tallinna elanikuks registreerinud.

Fookusgrupi meetodi kasutamine võimaldab arutelu läbi välja jõuda mitte ainult selleni, mida inimesed teevad (tegid), vaid ka selleni, miks ning kuidas nad valitud lahenduseni jõudsid. Individuaalsed süvaintervjuud, mis korraldatakse ilma formaliseeritud küsimustikuta aitavad samu küsimusi selgitada aga individuaalsel tasandil, kuid ilma grupi mõjutusteta. Mõlema meetodi puhul on võtmeisikuks fookusgrupi moderaator ning intervjueerija, kes viib läbi küsitluse. Sellest sõltub ka saadud informatsiooni kvaliteet. 

Vaatluse all oli ligi 800 viimasel aastal ennast Tallinna elanikuks registreerinud inimest. Päris suur hulk inimesi oli ennast alles hiljuti registreerinud Tallinna elanikuks seoses eluaseme ostmisega, kuid ei elanud veel Tallinnas või siis nad ei olnud ise ennast registreerinud, vaid nende abikaasa. Need inimesed langesid reeglina vaatlusest välja, sest neil endil puudus tegelikult isiklik kogemus antud probleemi kohta.  Antud kogumist, ligi 800st inimesest selgitati välja need, kellel oli telefoni ning püüti neid värvata osalema fookusgruppides ning süvaintervjuudes.  
Et teema on siiski osa inimeste jaoks küllaltki tundlik ja teisalt oli tegu esimeste kuumade suveilmadega, siis oli väga keerukas inimesi nõusse saada osalema antud uuringus määratletud fookusgrupi kellaaegadel.

Eesti- ka venekeelsetes fookusgruppides  osales kokku 13 inimest. Sellele lisaks aga intervjueeriti veel 9 inimest. Uuringus osalevad inimesed jäid vanuses alates 24st aastast kuni 60 eluaastani. Kõik osalejad töötasid peale ühe inimese, kes sai oli pensionär. Vastajad esindasid tüüpilisi nö. Tallinna elanikuks registreerijaid, need, kes registreerivad end Tallinna püsielanikuks. Ajutisi, lühemaajalisi registreerijaid nagu tudengid jäid peaaegu vaateväljat kõrvale.

Järeldusi ja ettepanekuid

1. Tallinna elanikuks registreerimise suhtes on  inimestel valdavalt järgmised hoiakud:

a) neutraalsed - uude elukohta asudes ennast registreeritakse, selle sammu sisule ei pöörata mingit erilist tähelepanu, inimesi ajendab seda tegema kohusetunne (eksisteerivad teatud toimingud, mis tuleb ära teha).

b) patriootilised, mis tähendab, et registreerimist vaadeldakse kui olulist sammu enese määratlemisel asukoha järgi. Selle aluseks on tugev identiteeditunne, mis määratleb inimese patriootilise suhtumise: mina kui antud asumi kodanik ja ma toon siia meeleldi oma maksud. Identiteediga kaasneb ka vastutustunde suurenemine. Patriootiline tunne väljendub näiteks selles, et Maardu populaarse linnapea toetuseks inimesed registreerivad end selle asumi elanikuks. 

c) utilitaarne suhtumine, mis baseerub vajadusel kas teha oma elu kergemaks (näiteks valimistel osalemine) või siis saada registreerimisest teatud majanduslikku kasu (mitmesugused soodustused nagu lapse sünnitoetus, pensionilisa, auto parkimine jms).

d) teadlik, ratsionaalne suhtumine, mis seostub küll patriootilise lähenemisega, kuid on pigem väga mõtestatud. Antud lähenemine seostub eelkõige riigi/kohaliku tasandi elukorralduse parandamisega ning  täpsemate planeeringute tegemisega. Viimased tegevused on võimalikud aga täpsete statistiliste materjalide alusel. Et taoline tegevus aset leiaks, registreerib inimene ennas Tallinna elanikuks.

f) negatiivse varjundiga suhtumine, mille aluseks on kaks lähtekohta

1) riik tahab inimesi kontrollida 

2) riik tahab inimeste registreerimist asumi elanikuks vaid  maksude saamise eesmärgil. Viimasel juhtumil arvatakse sedagi, et Tallinnasse registreerimine tähendab seda, et Eestimaa teised piirkonnad jäävad tänu sellele kiratsema. Negatiivse hoiaku taga ei nähta aga kindlasti riigipoolset totaalset kontrollimise süsteemi. Pigem nähakse selles riigi ja omavalitsuste soovi korrastada ja reguleerida elutegevust oma territooriumil.

Uuring näitas, et kesk- ja vanemaealiste inimeste ning mitte-eestlaste seas kohtab sissekirjutuse ja elanikuks registreerimise samastamist, mis võib anda mõlemasuunalisi hoiakuid: nii positiivseid kui ka negatiivseid. 

Seda, et inimesed ei pea ennast kodanikuks registreerima (osa inimeste arvates) vaadeldakse kui demokraatliku riigi omadust. See on ka põhjuseks, miks pea pooled küsitletutest ei olnud pikema aja jooksul (aastad) end Tallinna elanikuks registreerinud. Umbes pooltel küsitletutest oli siiani suhteliselt umbmäärane ettekujutus sellest, kas peab või ei pea ennast elanikuks registreerima. Siit tuleneb kindlasti ka vajadus selle-alast teavitustööd teha.

Ettekujutus sellest, mille poolest termin sissekirjutus ja elanikuks registreerimine erinevad, on inimestel päris udused, praktiliselt puudub selgem arusaam sellest, miks peaks inimene ennast elanikuks registreerima.  Siit koorub välja ka vajadus selle teemaga tegeleda tõsisemalt. Praegune ettekujutus elanikuks registreerimisest piirdub valdavalt arusaamadega, et seda on vaja eelkõige Tallinnal maksude saamise eesmärgiga või siis inimesel endal on mingi vajadus ennast elanikuks registreerida.

Registreerima ajendas suuremat osa inimesi kas mingi utilitaarne vajadus (tekkisid mingid elulised probleemid nagu maksude maksmine, külla kutsumine, pensioni saamine), nö teadliku kodaniku sündroom või siis situatsioon, kus pereliikmed registreerisid inimese tema enda eest Tallinna kodanikuks. 

Küllalt oluliseks motiiviks oli ajakirjanduses tehtud reklaam, teavituskampaania Tallinna kodanikuks registreerimise kohta. See oli meeldetuletus, miks osa inimesi tegid otsuse ennast elanikuks registreerimida. 

Hinnangud reklaami(teavitus)kampaaniale olid igati positiivsed. Sisuliselt mingeid halvustavaid aspekte selles ei nähtud. Just kampaania neutraalsus oli inimeste jaoks tähtis. Kampaaniast oli teadlik mõnevõrra väiksem osa kui pooled küsitletud. 

Teavituskampaania käigus pakutavad auhinnad tekitasid mitmesuguseid erinevaid tundeid. Positiivseid (sai näiteks tasuta ajalehe tellimuse), neutraalse (selle kingituse pärast ei hakata nüüd ennast elanikuks registreerima), kui ka negatiivse. Viimase suhtumise aluseks oli kas kingituse mitte saamine või siis sellise kingituse saamine, mis inimesele ei sobi (näiteks balletietendus). Kingitused võiksid küll kampaaniat saata, kuid  kingituste valik peaks olema suurem ning inimestel võiks olla suurem võimalus ise kinki valida. Kingitus peaks olematugevalt seotud Tallinnaga, mis suurendab inimeste kohaidentiteeti. Kingitus ei pea olema väga kallis, sest vastasel korral jääb inimestel kampaaniast maine linna liigselt suurest huvitatusest iga uue kodaniku järele.  

Teavituskampaaniad kui vahend inimeste informeerimiseks on igati kohased. Võiks mõelda võimalusele aeg-ajalt üleriigilistes ajalehtedes inimesi teavitada. Tuleks luua inimeste jaoks uus suhtumise, vabaduse mudel – olen registreerinud, järelikult olen olemas, olen vaba. Nüüd, kus inimestes on tekkinud soov oma olemasolu püsistada (uute eluasemete ostud), on õigustatud ka vajadus rõhuda pehmele patriotismitundele.

Selle info saamine, kuidas ennast Tallinna elanikuks registreerida, ei valmistanud mitte ühegi küsitletu puhul mitte mingeid raskusi. Teadasaamiseks kasutati erinevaid infoallikaid; Tallinna linna kodulehekülge, erinevaid infotelefonide teenuseid, käidi linnaosavalitsuses ja teavituskampaania käigus saadi infot. 

Kõik uuringus osalenud inimesed kiitsid registreerimise protseduuri kulgemist. Mitte kellelgi polnud pretensioone. Suurem osa küsitletuist ei osanud oletada, et elanikuks registreerimine käib sedavõrd kergesti ja et selleks kulub väga vähe aega ning vajalike dokumentide arv on minimaalne. Siit ka vajadus teavituskampaania käigus seda aspekti rõhutada. Taoline teavitamine võib vähendada inimeste võimalikke hirme. 

Küsitletute hulgas ei väljendatud oma kartusi elanikuks registreerimisega seoses, kuid nende võimaliku olemasoluga peab teavitamisel kindlasti arvestama. Just registreerimise äärmine lihtsus ning vähene ajakulu oleksid väga heaks motiiviks noortele ning hõivatud inimestele, miks nad registreeriksid ennast Tallinna elanikuks. Inimestel on ju tavapärane hirm asjaajamise ees. 
Tänu asjaolule, et informeeritus elanikuks registreerimise korra ja tingimuste kohta on suhteliselt napp, tuleks kindlasti seda korda selgitada. Selle läbi osa inimesi saab kindlasti juurde julgust ja soovi ennast elanikuks registreerida (näiteks allüürnikud jms).

Uuring sedastas, et osa mitte-eestlasi võib ennast elanikuks mitte registreerida kartusest, et siis hakatakse uurima jälle nende minevikku (tööd miilitsas, sõjaväes jms). See oleks väga kahetsusväärne, kui selline kartus leiaks kinnitust. Uuringus osales 2 taolise taustaga inimest. Nad viitasid sellele asjaolule, mis varasematel aegadel võis inimesi kõrvale hoida ennast elanikuks registreerima. Nüüd on olukord aga teistsugune. Mitte-eestlastest mittekodanikud on viimase aastakümnendi jooksul saanud lahendada oma elamisloaga seotud probleemid, samuti ka kodakondsuse küsimuse (kas saanud EV kodakondsuse või võtnud endale mõne muu riigi kodakondsuse või on jäänud määratlemata kodakondsusega isikuteks). Viimati mainitud protseduuride läbimine on nende jaoks olnud piisavaks tõendiks, et Eesti Vabariik, konkreetselt linna- ja vallavalitsused ei tee inimestele nende soovide realiseerimisel põhjendamatuid takistusi. 

Need asjaolud on maha võtnud suuremal osal inimestel olulised barjäärid, mis võiks neid segada kartusest tingituna ennast mitte registreerida linna elanikuks.

Mis puutub aga identiteedi küsimust, siis uuringu tulemustele toetudes võiks tallinlaseks olemise tunde tekitamise rohkem kujundada linnaosakeskset patriotismi (Lasnamäe, Õismäe, Kesklinn, Pirita jt). Väiksem piirkond võimaldab seda rohkem, sest inimene tajub seda märksa paremini ning selle baasil sünnib patriotismitunne.  

UURINGU TULEMUSI

Elanikuks registreerimine enamasti ei tähenda, et inimesed äsja kolisid Tallinnasse elama ja nad registreerisid end kohe Tallinna elanikuks. Uuring näitas, et tallinlaseks registreerinud inimesed on tihti elanud Tallinnas juba aastaid, kuid alles hiljuti leidnud motivatsiooni ametlikult elanikuks hakata.

Elanikuks registreerimise põhjused

Elanikuks registreerimise juures on oluline tegur kasulikkus – inimesed hakkavad Tallinna elanikeks kui nad saavad sellest kasu. Registreerimine on tähtis lastega peredele, sest tagab lapsele koha koolis ja lasteaias. Põhjus registreerimiseks peitub ka Tallinnas makstavates sünnitoetustes. Samuti kergendab tallinlane olemine osade inimeste arvates pensioni kättesaamist ja pensioni saamiseks vajalike asjade ajamist, kuid teiste arvates ei ole jällegi tähtis ennast selle jaoks registreerida. Tallinlaseks registreerimise abil loodetakse tagasi saada makstud laenuintresse. Elanikuks mitteregistreerimise peamiseks põhjuseks peetakse aga otsese vajaduse ja kasulikkuse puudumist. Järgnevalt toome ära tüüpilised arvamused uuritavate suust.
“Registreerisin ennast soodustuste pärast: lapse sündimise dotatsioon linna poolt.” “Registreerimine on kasulik minu jaoks.”

“Tallinna elanikuna saab enam toetusi ja siis on ka laps Tallinna elanik ja tal on rohkem võimalusi.”

“Autole ei saanud muidu tasulises parklas parkimiskaarti, sellepärast pidin registreerima.”

“Mul ei olnud mingit probleemi elada siin registreerimata: ostsin korteri ja elasin seal registreerimata.”

“Ämm elas Ukrainas ja tal tekkisid probleemid tervisega, oli vaja ta siia tuua. Abikaasa ütles, et peab olema mingi tõend ja seoses sellega tekkis vajadus ennast registreerida.”

Leidub ka teistsuguseid motiive tallinlaseks hakkamiseks kui kasulikkus nagu näiteks harjumus. Inimesed registreerivad ennast elanikeks, sest ollakse harjunud, et peab oma elukoha registreerima. Samuti peetakse loomulikuks, et uude elukohta kolides registreerutakse ka seal elanikuks ning ei mõeldagi, et teisiti oleks võimalik. 

Siiani eksisteerib osa inimeste jaoks mõiste sissekirjutus/”propiska”, termin, mis pärit nõukogude ajast ning mis oli kõigi inimeste jaoks kohustuslik. Selle kogemuse mõju ulatub ositi ka tänapäeva, kuid kannab vaid vähesel määral negatiivset tähendust. Ka siis, kui kasutatakse termini elanikuks registreerimise asemel mõistet sissekirjutus ei tähenda see kasutaja jaoks reeglina midagi negatiivset. Nõukogude ajast on säilinud mõiste kohustuslikkuse tähendus. 

“Mul ei tekkinud mõtet, et kas on kasulik registreerida ennast või mitte, lihtsalt peab. Olen Nõukogude ajast harjunud nii toimima.”

“Oleksin ennast nagunii Tallinna elanikuks registreerinud, sest tulin ju siia oma perega elama, kuid laste olemasolu muutis selle vajalikumaks.”

Registreerimine elanikuks võib inimeste jaoks tähendada usaldust linna vastu, ustavust riigile ning kindlustunnet. Mitte-eestlastele seostub registreerimine usaldusega linna poliitika vastu, läbi elanikuks saamise antakse toetus linna juhtimisele. Samuti näitab elanikuks registreerimine, et inimene on aus ja vastutustundlik kodanik. 

“Maardu linnas on küll peaaegu kõik inimesed ennast sisse registreerinud, sest inimesed on huvitatud sellest. Võibolla ka selle pärast, et austavad oma linnapead.” 

“Ma arvan, et kuna olen selle riigi kodanik, siis ma pean olema ka sisse registreeritud kuhugi siia riiki: ma ei põgene kuhugi, mul ei ole vaja midagi varjata.”

“Uue seadusega ei pea ennast registreerima, aga registreerimine lihtsustab politsei tööd”

Tallinlaseks hakkamise põhjuseks võib olla, et inimene on jõudnud oma elus stabiilsesse faasi ja soovib ennast teatud kohaga siduda. Registreerumine võib näidata paigastumist kindlas kohas. Näiteks inimesed tõid elanikuks registreerumise põhjuseks uue korteri ostmist. Soovitakse oma uues kodus ka ise ametlikult elanik olla. Registreerimise eesmärgiks on oma tuleviku sidumise Tallinnaga.

“Ma leian, et registreerimine on minu kohus. Ma tunnen siis ennast rahulikult ja enesekindlalt, kaitstult.”

“Kolisin uude kohta elama ja soovisin ennast kusagile kinnitada.”

Elanikuks registreerimise otsus võib tuleneda sellest, et tuntakse vastutust oma linna edukuse ja arengu üle. Inimesed arvavad, et saavad ennast registreerides linnale kasulikud olla ja seega usuvad, et ka nendest sõltub Tallinna heaolu. Registreerima minnakse missioonitundest, et tallinlasi oleks rohkem ja linnal läheks paremini. Tunnetatakse emotsionaalset seotust Tallinnaga. Elanikuks registreerimist nähakse linna hüvesid ja võimalusi suurendava tegurina. 

“Elanikuks registreerimine on vajalik, sest võimaldab linnal statistilist infot koguda selle kohta, kui palju on elanikke, millistes majades nad elavad jne. Sellisest informatsioonist lähtuvalt saaks teha tulevikuprognoose ja luua inimestele paremaid tingimusi.” 

“Nägin linnaosalehes üleskutset, kus räägiti, et Tallinna elanike arv on vähenenud ja paluti inimesi end registreerima. Tunnen, et juured on kuidagi Tallinnas, hakkas häirima, et tallinlasi nii vähe on.”
Tallinna elanikuks olemise oluline pluss on asjaajamise lihtsustamine. Inimesed toovad välja valimistega, sotsiaaltoetustega, kinnisvaraga ja maksudega seonduvate küsimuste lahendamise lihtsustumise. Leitakse, et kui Tallinnas juba elada, siis on registreeritud elanikuna olemine mugav. Olulise eelisena mainitakse valimistel käimise kergemaks muutumist elanikuks registreerimise tõttu. Valimistega seoses leitakse ka, et Tallinnas kandideerivad tuntumad poliitikud ning seetõttu on siin lihtsam hääletada.

“Nüüd olen vähemalt Tallinnas sees, näiteks valijakaart tuleb koju.”

“Algul registreeriti mind Tallinna elanikuks ilma aadressita, kuid ma tüdinesin sõitmistest Tartu, Paide vahet igasuguste kirjade, kutsete peale.”

Inimeste jaoks on tähtis, et nende maksud laekuksid Tallinnasse, sest selle kaudu on neil võimalus parandada oma elukoha heaolu ja seega ka enda elukvaliteeti. Inimesed tunnevad, et kui nad elavad Tallinnas, siis on aus kui nad ka siin makse maksavad.

“Oluline, et inimesed registreeriks ennast, et siis kõik maksud jäävad Tallinna linna ja saab rohkem kaunistada Tallinna, parandada teid jne. “

“Kui me oleme Tallinna elanikud ja maksame makse, siis miks need maksud ei peaks tulema Tallinna?”

“Kuna väga paljud inimesed teenivad oma tulu Tallinnas, siis võiks ka linn vähemalt poole nende rahade pealt makstavast tulumaksust endale saada.”

Samas esines maksude Tallinnasse laekumise suhtes ka vastupidiseid seisukohti. Nimelt leiti, et Tallinna linn saab niigi väga suurt maksutulu ja seega ei ole ühe inimese panus enam nii oluline. Väiksemas kohas makse makstes tunneb inimene aga ennast vajalikuma ja kasulikumana. Samuti inimesed tunnevad, et nad saavad aidata kaasa ääremaade arengule, kui maksavad makse väljaspool Tallinnat. Usutakse, et Tallinnal on juba piisavalt suur maksutulu ning seega on linn elanike silmis jõukas ja hästi toimetulev, kuid Tallinnast kaugemal asuvaid vaesemaid piirkondi on inimestel võimalik oma maksuga aidata. 

See on tegelikult päris huvitav probleem elukoha ning Eesti kui terviku identiteedist.

 “Minu poolt makstav maks on väga väike osa suurest Tallinna maksutulust, kuid selles väikses kohas, kus ma enne registreeritud oli, seal oli makstavast maksust tõeliselt abi.”

“Tallinn on riik riigis ja ta tahab rohkem raha kätte saada.”

“Inimesed, kes ei tule registreerima, kas ei viitsi seda teha või lihtsalt eelistavad maksta makse näiteks Võrru, sest kõik raha koondub Tallinnasse ja äärepiirkonnad kiratsevad.”

“Kui rääkida südametunnistusest, siis sõitke 100km Tallinnast eemale ja vaadake mis seal toimub!”

Samuti osades inimestes tekitab segadust teadmatus, kuidas jagunevad maksud riigi ja linna vahel. Selgelt tuli välja suhtumine, et linna eesmärk inimesi registreerima õhutades on saada rohkem tulu maksude näol.
“Igaüks peaks teadma kuhu lähevad tema maksud. Kui ei ole läbipaistvust, siis ei ole ka stiimulit maksta makse.”

Registreerimise põhjuseks võivad olla teiste inimeste soovitused või nõudmised. Ajendina mainitakse vanemate ja abikaasa survet, mille tõttu võetakse vastu otsus minna registreerima. Seega saab oletada, et osal ennast Tallinna elanikuks registreerinutel puudub ise soov ja motivatsioon olla tallinlane ning elanikuks on saadud vastu tahtmist.  

“Abikaasa nõudis ja ise ka käis mind registreerima, ma ise ei läinud.”

“Naine tegeles sellega, ise ei viitsinud.”

Samuti saadakse Tallinna elanikuks läbi juhuse, lihtsalt inimesel tekkis ettekavatsemata situatsioon, milles oli võimalik ennast registreerida ja muu tähendus elanikuks saamisel puudus.

“Õde registreeris ennast elanikuks ja läksin ka kaasa ning niisama registreerisin. Ei olnud mingit vajadust”

Registreerimise põhjusena toodi välja ka kogu protseduuri lihtsust ja linnaosavalitsuse lähedust kodule. Leitakse, et kui registreerimine oleks olnud keerulisem, siis ei oleks viitsitud seda teha. 

“See asutus asub väga kodu lähedal, ümber nurga, see on üks põhjus, miks viitsisin sinna minna.”

Osa inimesi oletas, et kunagi muutub sissekirjutamine kohustuslikuks ning seega on ettenägelik see juba varem ära teha. Samuti tekitab elanikuks mitteregistreerimine inimestes igasuguseid hirme, sest eeldatakse, et tegelikult on registreerimine ikkagi kohustuslik ja kõik need inimesed, kellel midagi varjata ei ole, teevad registreerimise läbi ametlikult linnale teatavaks oma elukoha.

“Kartsin, et maksuamet tuleb uurima, miks ma korteri ostsin ja kas ikka ise elan seal sees või on üürnikud.”

“Tallina elanikuks olemisel puuduvad igasugused eelised, kuid kunagi hakatakse nagunii nõudma, et kõik inimesed peavad olema sisse kirjutatud ja siis on see juba tehtud.”

Kuigi inimesed saavad kasu Tallinna elanikuks registreerimisest võib selline otsus olla vastumeelne, sest mõnikord tähendab see loobumist oma varasemast identiteedist, mis seondub eelneva elukohaga. Võib öelda, et tallinlaseks registreerumine suurendab ematsionaalset seotust Tallinnaga.

“Olen pärit Saaremaalt ning tegelikult oleks tahtnud edasi saarlaseks jääda, kuid olude sunnil pidi Tallinna elanikuks hakkama, sest mul on väiksed lapsed.”

Elanikuks mitteregistreerimine võib tähendada inimese jaoks vabadust ning Nõukogude Liidu aegsete normide kehtimise lõppu. Oluliseks peetakse, et inimesel oleks õigus valida, kas soovitakse olla tallinlane või mitte. Elanikuks registreerimata võimaldab vältida sellega kaasnevaid võimalikke kohustusi ja vastutust. Inimesed leiavad, et kui ei nad ei ole elanikuna kirjas, siis linnal on raskem neid kontrollida ja seeläbi ollakse vabamad.

“Osa inimestest ei registreeri ennast, et neid ei otsitaks üles, et keegi neid ei kontrolliks.”

“Omal ajal ma ei registreerinud ennast kuna Nõukogude ajal pidime kõik tingimata ennast registreerima”

Samas võib mitteregistreerimise põhjusteks olla ebameeldivatest kohustustest kõrvale hoidmine nagu soovimatus maksta kallimat autokindlustust. Kallimat autokindlustust peetaksegi põhiliseks Tallinna elanik olemise miinuseks. 

Samuti esines arvamust, mille järgi linna elanikuks registreerimine tähendab, et vastaja isiklikud andmed antakse edasi kõigile teistele asutustele nagu näiteks pankadele. Seega alati ei ole registreerimine inimeste jaoks usaldusväärne ja andmed kaitstud. Kahtlevat seisukohta andmete turvalisuse suhtes väljendas venekeelne fookusgrupp.

“Isiklikult mina kahetsen praegu, et registreerisin ennast. Ja nüüd kui registreerisin ennast Lasnamäe elanikuks, kohe algasid tülitama igasugused asutused: ERGO, Hansapank jne. Oled tüdinenud juba sellest. Registri kaudu mind leiti.” 

“Meile helistati Sampo pangast pakkumisega.”

Registreerimise protsess

Üldiselt jäi inimestel Tallinna elanikuks registreerimisest positiivne kogemus. Registreerimise protsess on lihtne ja arusaadav ning ei võta kaua aega. Kokku kulub selle jaoks aega umbes 5-10 minutit. Protsessi iseloomustatakse sõnadega mugav ja kiire. Sellist väikest ajakulu ja järjekordade puudumist peetakse väga meeldivaks üllatuseks. Leitakse, et protseduuri lihtsus ja kiirus tuleks edaspidistes kampaaniates ära märkida, sest inimesed kipuvad ekslikult arvama, et tegu on palju paberimajandust ja aega nõudva tegevusega. Negatiivse poole pealt toodi välja, et üks uuringus osalenu ei teadnud, millal on avatud uste päevad ja väljaspool avatud uste päevi oleks pidanud aja varem kokku leppima ning seetõttu pidi kaks korda kohal käima. 

“Teades meie bürokraatiat arvasin, et see protseduur võtab palju aega.”

“Mingit järjekorda ei olnud, imestasin isegi. Ainult meeldivat muljet avaldas see toiming.”

“Registreerimisprotsess käis kiirelt ja valutult, umbes viie minutiga sai minust Tallinna elanik.”

“Asjaajamine oli hästi meeldivalt lihtne, järjekorda ega midagi ei olnud.”
Informatsiooni, kuidas ennast elanikuks registreerida saavad inimesed suhteliselt erinevate kanalite kaudu. Oluliseks infokanaliks võib pidada Internetti, kust seda külastanud inimesed leidsid kogu vajaliku informatsiooni. Interneti leheküljest saadi teada nii ajalehereklaamist, kus viidati sellele, kui ka teati juba varasemalt Tallinna linna kodulehekülge. Samuti tõhus informatsiooni saamise viis on linnaosavalitsusse helistamine. Inimesed saavad teavet ka ajakirjandusest, kus räägitakse elanikuks registreerimisest ning ka ajalehtes ilmuvatest kuulutustest. Infoallikatena mainiti linnaosa ajalehti, Linnalehte ja Postimeest. Informatsioon elanikuks registreerimise kohta jõuab inimesteni ka läbi televisiooni, mis on kahtlemata väga mugav infoallikas. 

Kõik inimesed ei tunne vajadust eelinformatsiooni kogumise vastu, vaid eelistavad lihtsalt kohale minna ja seal uurida, kuidas on võimalik registreeruda. Samas saadakse informatsiooni ka oma abikaasa, tuttavate ja töökaaslaste käest. Isiklikku tuttavate poolt tehtud reklaami Tallinna elanikuks olemise hüvedest nimetatakse kõige tõhusamaks, mida võib pidada ka loomulikuks, sest tuttavate soovitused äratavad inimestes usaldust. Kokkuvõtvalt võib järeldada, et informatsiooni leidmine linlaseks registreerimise kohta ei valmista inimestele raskusi. 

“Lihtne loogika ütles, et peaks minema registreerima Nõmme linnaosavalitsusse ning seega ei olnud vaja mujalt informatsiooni otsida.”

“Kogu informatsiooni sain televisiooni ja raadio kaudu. Ka Linnalehes ja teistes ajalehtedes oli sellest juttu. Eriti Postimehes.” 

 Suhtumine kampaaniatesse 

Elanikuks registreerus nii inimesi, kes ei teadnud reklaamkampaaniast midagi, kui ka neid, kelle jaoks oli kampaania oluline mõjutegur tallinlaseks saamisel. Linlaseks registreerimise kampaaniad on olnud inimeste arvates kõige märgatavamad ajalehtedes, just linnaosade ajalehtedes.

Kampaaniatesse suhtutakse valdavalt positiivselt ning oletatakse, et need mõjutavad inimesi elanikeks hakkama. Leitakse, et kampaaniaid on tähtis teha, sest linn saab sellest kasu, kui inimesed ennast Tallinnasse registreerivad. Kampaania ei tundunud pealesurumisena, sest oli üleskutse vabatahtlikkuse alusel.  Inimestele meeldib, et kampaaniad ei ole pealetükkivad. Kampaania eesmärke kirjeldatakse valdavalt positiivses valguses – midagi püütakse parandada ja korda teha.

“Mingi mõju on kampaanial kindlasti, raudselt mõjutab.”

“Kampaaniast on kindlasti kasu, läksin kampaania tõttu registreerima, kuigi juba ammu kavas, andis tõuke.”

Kampaania eesmärgid inimestes üldiselt ei tekitanud negatiivseid emotsioone, kuid lähtudes maksuküsimusest leiti mitte-eestlaste fookusgrupis, et kampaania väljendab linna soovi parandada oma olukorda, kuid seda tehakse teiste arvelt. Kuigi kampaania põhieesmärgiks peetakse Tallinna maksutulu suurendamist, ei kritiseerita seda otseselt, vaid pigem suhtutakse sellisesse eesmärki mõistvalt ja arusaavalt. Inimestele tundub loomulik, et linn oma parema heaolu eest seisab.

Siiski väljendatakse ka arvamust, et kampaaniatest ei ole kasu, sest inimesed ei tea neist midagi. Eriti esines nooremate inimeste seas arvamus, et kampaania ei puutu neisse ning neid ei huvita väga selle sisuline pool. Suhtumine kampaaniatesse oli pigem ükskõikne ja kampaaniaid ei peeta uute elanike arvu mõjutavaks teguriks. Kampaania toimumisest saadi teada alles ennast elanikuks registreerima minnes. Siiski nähakse kampaaniat ka kui boonust või positiivset üllatust. 

“Kampaaniad ilmselt ei mõjuta elanikuks registreerinud inimeste arvu ja see jääb samasuguseks nagu oleks olnud ilma kampaaniata.”

 “Kampaaniad on põnevad, ahvatlevad ja panevad neid inimesi liigutama, kes on juba pikemat aega planeerinud Tallinna elanikuks saada.”

“Kampaaniate tegemine on iga linna enda asi ning see suurendab tõenäosust, et inimesed registreerivad ennast elanikuks, motiveerib.” 

Kampaania võib olla oluline tõuketegur, miks ennast Tallinna elanikuks registreeritakse. Inimesed, kellel on juba pikemat aega kavas tallinlasteks hakata, kuid ei ole registreerimiseks veel aega leidnud, tekitab kampaania motivatsiooni ennast kohe ära registreerida.

“Vanemad soovisid, et ma ennast elanikuks registreeriks, sest nad nägid kampaaniat selle kohta ning soovisid, et ma auhindu saaks.”

Registreerimise eest saadavatesse kingitustesse suhtutakse väga erineval viisil. Osa inimesi ei hinda kingituste väärtust ja olulisust väga kõrgeks. Selline suhtumine avaldus pigem noorte seas. Saadud auhinnad olid vastajate jaoks pigem ebaolulised. Samuti väljendati soovi kingitusi ise valida. Leitakse, et praegused kampaania auhinnad ei ole piisavalt mõjuvad ning nende asemel mõjuksid paremini erinevad soodustused. Näiteks teatud linnateenuste osas.
“Mingeid auhindu ma ei saanud ning ei oleks soovinudki kui oleks pakutud.” 

“Oleksin pidin saama elanikuks registreerimise eest ajalehe tellimuse, mida aga millegi pärast ei saanud, mingit ajalehte igatahes minu teadmiste järgi meil ei käi.”

“Sain kingiks kaks teatripiletit, etenduseks oli ballett, mis toimus päevasel ajal. Parem oleks, kui oleks saanud ise valida, millist kinki soovin.” 

“Minu arvates oli see "nänn" lihtsalt moepärast, mingit sisulist kaalu sellel ei olnud”

Nooremate eestlaste seas esines arvamus, et kampaania auhinnad ei ole neile, vaid pigem halvemini toimetulevatele leibkondadele, keda nende meelest võiks motiveerida kingituste pärast Tallinna elanikuks hakkamine. Inimesed arvavad, et kampaaniad ei ole nende jaoks, aga samas ei oska ka sageli välja tuua, kellele need siis nende arvates on suunatud. 

“Võibolla teatud inimesi huvitavad need kampaaniad”

“Kampaaniad on teistsugusele sihtrühmale.”

Samas leidus ka väga positiivset suhtumist kampaania poolt pakutavatesse auhindadesse. Mõne inimese jaoks olid kampaaniast saadavad auhinnad üks olulisi motivaatoreid, miks minna ennast registreerima. 

“Oluline oli see reklaamkampaania: võib võita 1000000 krooni  ja 1,5 kuud tagasi registreerisin siis.”

“Pakuti tasuta kuuks ajaks Postimehe tellimust. Kuna ajalehte parajasti ei käinud, oli see väga hea võimalus.”   

Inimestele meeldis, et reklaami(teavitus)kampaania ei rõhutanud Tallinna elanikuks registreerides saadavaid hüvesid ja kasu, sest see oleks tundunud ebaeetiline.

Valdavalt suhtuti kampaaniasse positiivselt, kuigi sageli inimesed ei olnud teadlikud selle toimumisest. Leitakse, et selliseid kampaaniate korraldamine on põhjendatud ja linna seisukohalt vajalik. 

KOKKUVÕTE  JA ETTEPANEKUD

Tallinna elanikuks registreerimisel on palju erinevaid põhjuseid. Selgus, et peamiselt inimesed registreerivad ennast Tallinna elanikuks seetõttu, et see on neile kasulik ja vajalik. Tallinlaseks saamise motiiviks võib olla ka harjumus, et peab end oma elukohta registreerima. Ennast elanikuna kirja pannes väljendatakse usaldust linna vastu ja mõningal määral toetust linna juhtimisele. Registreerimine võib näidata, et inimene soovib ennast Tallinnaga siduda ja jääda siia püsivalt elama. Inimesed hakkavad tallinlasteks ka selleks, et olla oma linnale kasulikud ja suurendada linna heaolu. Tuntakse vastutust Tallinna edasise arengu üle. Oluliseks peetakse, et tallinlane olemine lihtsustab asjaajamist, näiteks saabub valijakaart koju. Maksude laekumine Tallinnasse on inimeste meelest nii positiivne kui negatiivne, sest see parandab küll elukvaliteeti linnas, kuid Tallinnal on väga suur maksutulu ja seega ühe inimese panust tundub tähtsusetu. 

Elanikuks registreerimise protseduuri hinnatakse väga positiivseks. Seda iseloomustataks sõnadega lihtne, arusaadav, mugav ja vähe aega nõudev. Samuti on informatsioon registreerimise kohta kergelt kättesaadav.

Üldiselt inimesed pooldavad elanikuks registreerimise kampaaniate korraldamist. Samas esineb kampaaniate kasulikkuse suhtes väga erinevaid seisukohti. Inimesed usuvad, et kampaania mõjutab osasid inimesi elanikuks registreerima, kuid tunnistavad, et neid ennast ei mõjutanud toimuv kampaania oluliselt. Kampaania eesmärke kirjeldatakse valdavalt positiivses valguses – midagi püütakse parandada ja korda teha. 

Mida teha?

1. Kindlasti on vaja jätkata regulaarseid teavitamiskampaaniaid. Seda võiks teha 2 korda aastas.  Kampaania võiks olla pikema kestvusega. Ilmselt oleks tähtis, et kampaanias kasutatavad meediakanalid ei oleks käigus üheaegselt, vaid ühe kampaania lõppedes ühes meediakanalis võiks algust teha järgmises meediakanalis jne. Aeg-ajalt Tallinna linna kodulehekülge avades näiteks oleks viide Tallinna elanikuks registreerimise kohta.

2. Kampaania iseloom peaks olema neutraalne nagu seni, kuid peaks iga kampaaniaga sisse tooma uue teabekillu, et ei tekiks kordusefekti.

3. Teavituskampaaniates tuleks enam rõhutada järgmisi aspekte:

a) elaniku identiteeti kas Tallinna või siis linnaosa tasandil; patriootilisust

b) elanikuks registreerimist kui omamoodi asumi elaniku kohustust (vastustust oma piirkonna arengu eest)

c) elanikuks registreerimine kui kindlustatud tuleviku ülesehitamist (statistika aitab teha õigeid prognoose: lasteaedade ehitamine, pensionäride arv jms);

d) elanikuks registreerimisega seotud hüvedele;

e) elanikuks registreerimise protseduuri lihtsusele ning aja kokkuhoiule

f) võimalus valida linnaosa ning Tallinna volikogusse ning Riigikogusse neid inimesi, keda tõepoolest tuntakse. Seega suureneb ka valitavate isikute vastutus.

g) teavituskampaania peaks olema julgustav, kuid mitte viitav võimalikele kontrollimehhanismidele.

Teavituskampaanial on nö. kumuleeruv mõju. Tegu ei ole ühekordsete aktidega, mille mõjul inimene tegutseb, vaid pikemaajalise mõjuga, mis loob inimese otsustamisele , tegusemisele positiivse aluse. Seetõttu ei saa ka ühe või teise teavituskampaania mõju otseselt mõõta. Pigem saab mõõta kõigi kampaaniate kumuleerunud mõju.  

Kingituste jagamine on teavitamise kampaania vältel on asjakohane, sest teatud inimeste puhul oleks see mõnikord otsustavaks tõukejõuks. Kindlasti ei tohiks jääda mulje, et kingitus kujutab endast nö äraostmist. Kingitus peab olema kui austusavaldus igale elanikule, kes saab mingi kogukonna liikmeks. Näiteks nagu kooli astudes või seda lõpetades saab inimene kingituse. Nõnda võiks ka linna/linnaosa poolt antud kingitus olla sellise tähendusega. 

Miks mitte mõelda sellele, et iga inimene, kes ennast Tallinna elanikuks registreerib, saaks mingi meene (meeldetuletuse). Seda võiks rakendada ka kordusregistreerimiste puhul. Kuigi see on kallivõitu, kuid siiski linnaelaniku jaoks tähtis.

Kui on tegu nö kampaaniakingitusega, siis peaks olema ka küllalt suur kingituste valik, et inimene saaks enesele meelepärase valiku teha. Vastasel korral võib hea mõte saada tõrvatilga külge. 
Tallinna elanikuks registreerimise puhul tuleb väga täpselt järgida isikuandmete kaitseprintsiipi. Need andmed ei tohiks küll erinevatele eraõiguslikele asutustele olla kättesaadavad. Paar inimest viitasid sellele, et pärast elanikuks registreerimist saadetakse neile igasuguseid pakkumisi, kontakteerutakse telefonitsi jms. Seda aspekti peab väga rangelt järgima. Vastasel korral pidurdub inimeste Tallinna elanikuks registreerimine. 
